Eerste fase van renoster-skuif suksesvolArgieffoto Foto: isotherm.co.za SANParke het Donderdag aangekondig hy het suksesvol die eerste fase van sy renosterskuifprogram in die Krugerwildtuin afgehandel. “Volgens die program word ŉ aantal renosters uit gebiede verwyder waar hulle veral kwesbaar is vir stropery,” het prof. Gerry Swan, voorsitter van SANParke se bewarings- en toerismekomitee, in ŉ verklaring gesê. “Die fokus van die eerste fase was om die renosters in die gebiede te vang en na veiliger dele in die wildtuin te skuif. Dit is gebiede waar ŉ bykomende ontplooiing van hulpbronne en tegnologie ŉ veiliger omgewing vir die renosters skep.” Altesaam 29 renosters is tussen Oktober en November uit kwesbare dele na veiliger dele geskuif. Sewentien renosters is met ŉ spoortoestel toegerus en word gevolglik dopgehou. “Die moniteringsprogram dui daarop dat die renosters goed aanpas binne die bestaande renosterbevolking in die betrokke gebiede,” het Swan bygevoeg. “Nie een van die renosters wat geskuif is, is tot dusver gestroop nie.” Kuseni Dlamini, voorsitter van die SANParke Raad, het gesê die renosters is “veilig” en “pas goed aan”. ŉ Aantal renosters is ook na ander nasionale parke en bewaringsgebiede geskuif. Die Krugerwildtuin het ook intussen 22 aanbiedinge ontvang van persone wat ŉ aantal renosters wil koop. Die verkope van renosters aan privaat eienaars wat aan al die veiligheids- en habitatvereistes voldoen, is deel van die algehele strategie om die aanwas van ŉ lewensvatbare renosterbevolking te verseker, het Swan gesê.